পেটের দায় বড় দায়! আগুনে সিরিজে বিরাট কোহলিকে ঘিরে বারেবারেই বিতর্ক তৈরি হয়েছে। ধর্মশালা টেস্টে চোটের কারণে কোহলি খেলতে না পারায় ব্র্যাড হজ কোহলির সমালোচনার বারুদের সামনে ফেলেছিলেন। ধর্মশালা টেস্ট শুরুর আগেই তিনি ফক্স নিউজে বলে দিয়েছিলেন, ‘একজন ক্রীড়াবিদ হিসেবে আশা করছি, কোহলির আঘাতটা গুরুতর। তবে সিরিজ–নির্ণায়ক একটি টেস্ট ম্যাচে না খেলে পরের সপ্তাহেই যদি আইপিএল-এ রয়্যাল চ্যালেঞ্জার্স বেঙ্গালুরু-র হয়ে ও মাঠে নামে, তাহলে সেটা দৃষ্টিকটু ব্যাপার হবে।’

তবে সপ্তাহ পেরতে না পেরতেই ডিগবাজি খেলেন ব্র্যাড হজ। তিনি কোহলির দায়বদ্ধতা নিয়ে প্রশ্ন তুলবেন, আবার গুজরাট লায়ন্সের কোচের চাকরিও করবেন— এমন বিপরীতধর্মী ঘটনা ভবিষ্যতে সমস্যায় ফেলতে পারে, এমনটা আঁচ করেই ৩৬০ ডিগ্রি ঘুরে হজের বক্তব্য, ‘আগের মন্তব্যের জন্য ভারতের জনগণ, সাধারণ ক্রিকেট অনুরাগী, ভারতীয় জাতীয় ক্রিকেট দল এবং বিশেষ করে বিরাট কোহলির কাছে ক্ষমা চেয়ে নিচ্ছি। কারোর ক্ষতি করা বা কারোকে ছোট করার জন্য মন্তব্যটি করা হয়নি। আইপিএলের প্রতি পূর্ণ মর্যাদা রেখেই আমরা মন্তব্যটি ছিল হালকা চালের।’ পাশাপাশি তিনি আরও বলছেন, ‘আইপিএল দারুণ উপভোগ করি। আমার মন্তব্যে সাধারণ মানুষ ও কোহলির ভক্তদের ক্ষুব্ধ হওয়ার যথেষ্ট কারণ আছে। মন্তব্যটি করে আমি যে পাল্টা আক্রমণের শিকার হয়েছি, তাতে আমার এই ক্ষমা প্রার্থনার মধ্য দিয়েই সবকিছুর সমাপ্তি ঘটবে বলে আমি মনে করি।’
বুধবারই কেকেআর নেতা গৌতম গম্ভীর একহাত নিয়েছিলেন ব্র্যাড হজকে। তার পরেই ক্যাঙারু ক্রিকেটারের ডিগবাজি!